मैं तो कहता हूं कि कांग्रेस को हर साल 18 जनवरी का वह दिन ज़ोर-शोर से मनाना चाहिए, जिस दिन 1977 में इंदिरा जी ने सब को हक्काबक्का करते हुए ऐलान किया था कि वे मार्च में आम-चुनाव करा रही हैं। आपातकाल तो उसके बाद भी क़रीब दो महीने क़ायम रहा था। आपातकाल लगाना अगर ग़लती थी तो इंदिरा जी और कांग्रेस को उसकी बहुत सज़ा मिल चुकी है। लेकिन क्या आपातकाल हटाना और चुनाव कराना भी इंदिरा जी की ग़लती थी? अगर ऐसा नहीं है तो इस पुण्याई की प्रशंसा से हम उन्हें क्यों वंचित रखें? जिन्हें इंदिरा जी में हिटलर दिखाई दे रहे हैं, उन्हें उनके हाल पर छोड़िए। बाकी सब तो इंदिरा जी के सत्कर्मों पर इठलाने की हिचक त्यागें! राम मेरे भी आराध्य हैं, लेकिन नरेंद्र भाई की तरह मैं तो दावे से नहीं कह सकता कि हमारे आधुनिक विमानन विज्ञान का जन्मदाता पुष्पक है। सीता माता मेरे लिए भी पूजनीय हैं, लेकिन मैं नहीं मानता कि वे परखनली से जन्मी थीं। गणेश जी को मैं भी हर पूजन में सबसे पहले नमन करता हूं, लेकिन इसलिए नहीं कि हमारे आज के शल्य चिकित्सा विज्ञान की वे पौराणिक मिसाल हैं। कर्ण का पराक्रम मुझे भी अभिभूत करता है, लेकिन मैं उन्हें आज के मूल-कोशिका विज्ञान की प्राचीन उपस्थिति का सबूत कैसे मान लूं? सो, नरेंद्र भाई और उनकी मंडली का आपातकाल-आलाप भी मेरे लिए अतिरंजना के अलावा कुछ नहीं है। इस शोरगुल का कुहासा दूर करना इंदिरा जी के अनुयायियों की पहली ज़िम्मेदारी है। (लेखक न्यूज़-व्यूज़ इंडिया के संपादक और कांग्रेस पार्टी के राष्ट्रीय पदाधिकारी हैं।)